PLANINSKO DRUŠTVO CELJE MATICA                                                                            Celje,  13.01.2010 

ODSEK ZA POHODNIŠTV0,  STANETOVA 20,  SI-3000 CELJE 

Tel.:  03 492 4850,  051 338 358 

NA ISTRSKI OLIMP

BRGUD,  907 m, 

V NEDELJO,  24. JANUARJA 2010 

ČE UČKO NASLAVLJAJO S Kraljico Istre 

IN ŽBEVNICI LASKAJO KOT Istrskemu Triglavu, 

SMEMO TUDI BRGUDU, KREMENJAKU IN PERUNU REČI Istrski  Olimp, 

AKOTUDI SO VSI TRIJE VRHOVI NAD MOŠČENICAMI LE PODLOŽNIKI SVOJE KRALJICE. 

Z MORJEM IN GORAMI OBDANA ISTRA JE STOLETJA IN TISOČLETJA 

V SVOJEM SRCU MARSIKAKŠNO STAROŽITNOST OHRANILA VSE DO GLOBALNIH DNI. 

NEKAJ VASI JE OBDRŽALO SVOJO ROMUNSKO GOVORICO; 

STARA SLOVANSKA BESEDILA SO NAVZLIC LATINICI OB VSEJ OBALI PISALI TU V GLAGOLICI 

IN CELO PERUN V POGORJU UČKE 

SE KOT PRASLOVANSKI ALI MORDA ŠE PRAINDOEVROPSKI BOG GROMOVNIK 

DIČI NAD STRMO KVARNERSKO OBALO. 

NA TISTI KONEC VAS SKUPAJ S Petrom Pasarjem 

VABIMO NA ZANIMIV PLANINSKI IZLET ZA NEDELJSKE ZIMSKE URICE. 

IZPRED PARKIRNE STAVBE OB LJUBLJANSKI CESTI V CELJU 

ODPOTUJEMO Z NAROČENIM AVTOBUSOM OB PETIH ZJUTRAJ, 5:00. 

ŽE V POSTOJNI ZAVIJEMO S PRIMORSKE AVTOMOBILSKE CESTE PROTI ILIRSKI BISTRICI 

IN ONSTRAN MEJNEGA PREHODA JELŠANE ZDRSNEMO K MORJU PO REŠKEM KRAKU. 

PO OBALNI CESTI NAD OPATIJO DOSPEMO NA ZAČETEK POTI V MOŠČENIŠKI DRAGI. 

Z OBALE SE NAPOTIMO V POTOŠKO DRAGO, KI SE GLOBOKO ZAJEDA V HRBET UČKE. 

NE PUSTIMO SE ZAVESTI ODCEPOM DO PLEZALIŠČ 

NA OBEH STRANEH NEKAJ KILOMETROV DOLGE DOLINE, KI SE KONČA V POTOKIH, 350 m. 

OZNAKAM POTI NA UČKO 

SE TU PRIDRUŽI PRVA OD SKUPAJ 13 POUČNIH TABEL IN 15 KAMNITIH PLOŠČ S STIHI, 

KI PRIPOVEDUJEJO TISOČE LET STARE ZGODBE O NAŠIH PREDNIKIH IN NJIH VEROVANJU 

VISOKO NAD OPUŠČENIM ZASELKOM TREBIŠĆA, okoli 400 m, 

PRESEKAMO OZNAČENO VOZNO POT IZ MOŠČENIC PROTI UČKI, okoli 700 m. 

POSTOJIMO OB POSTAJAH LETA 2009 ODPRTE MITOLOŠKE IN ZGODOVINSKE POTI, 

KI NAS MIMO RUŠEVIN PETREBIŠĆA, 749 m, PRIPELJE NA ISTRSKI OLIMP, NA PERUN, 881 m. 

S PERUNA SESTOPIMO NA OZNAČENO POT ČEZ VELO RAVAN NA PRELAZ BODAJ, 878 m, 

ODKODER PO ISTRSKI PLANINSKI POTI MIMO LOVSKE KOČE DOSEŽEMO BRGUD, 907 m. 

ZNAMENJE NA RAZGLEDNEM VRHU 

STOJI V SPOMIN NA MATER IN HČER, KI STA NEKOČ NA TISTEM KRAJU ZMRZNILI. 

SPREHOD PO IPP PODALJŠAMO PROTI JUGU ŠE NA KREMENJAK, 827 m, 

KI PODENJ PRIPELJE TUDI OZNAČENA POT IZ MOŠČENIC. 

KO NAJDEMO NJEN KONEC, SESTOPIMO NAJPREJ V VASICO MIHANI, 480 m, 

NATO PA PO BLIŽNJICAH SKOZI KALAC IN ROVINE V GOSTOLJUBNE MOŠČENICE, 180 m. 

PO SLABIH SEDMIH URAH HOJE SE NA TAMKAJŠNJEM PARKIRIŠČU SNIDEMO Z VOZNIKOM, 

KI SE JE BIL V TA RAZGLEDNI KRAJ NAD KVARNERSKO OBALO PRIPELJAL IZ DRAGE. 

DOMOV SE PO ISTIH CESTAH VRNEMO DO 21. ure. 

DA NE BO TEŽAV NA MEJI V JELŠANAH, IMEJMO PRI SEBI OSEBNO IZKAZNICO.! 

PRIJAVE SPREJEMAMO V DRUŠTVENI PISARNI NA STANETOVI 20. 

PRISPEVEK ZA NAROČENI AVTOBUSNI PREVOZ ZNAŠA 19,00 evrov. 

DOBER DAN V KRALJESTVU UČKE!

Tone Primožič

